“Mesrɛ Mo, Muntie Dae a Maso Yi”—Yosef ne Ne Nuanom Ho Asɛm | Suasua Wɔn Gyidi\nASƐM A ƐDA SO Onyankopɔn Dwen Wo Ho Anaa?\nASƐM A ƐDA SO Onyankopɔn Ani Wɔ Wo So\nASƐM A ƐDA SO Onyankopɔn Nim Wo Yiye\nASƐM A ƐDA SO Onyankopɔn Kyekye Wo Werɛ\nASƐM A ƐDA SO Onyankopɔn Pɛ Sɛ Ɔne Wo Fa Adamfo\nBIBLE TUMI SESA NNIPA Na Mede Asi M’ani So sɛ Mɛko Atia Ntɛnkyea ne Awudisɛm\nSUASUA WƆN GYIDI “Mesrɛ Mo, Muntie Dae a Maso Yi”\nNSƐM A AKENKANFO BISA Hena na Ɔbɔɔ Onyankopɔn?\nKENKAN WƆ Afrikaans Albanian Amharic Arabic Armenian Aymara Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Finnish French Ga Georgian German Greek Guarani Gun Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikaonde Kikuyu Kiluba Kimbundu Kinyarwanda Kirghiz Kirundi Kongo Korean Krio Lingala Lithuanian Luganda Luo Macedonian Malagasy Maltese Maya Nepali Norwegian Nyaneka Nzema Ossetian Otetela Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tshiluba Tsonga Tswana Turkish Twi Ukrainian Umbundu Urdu Vietnamese Xhosa Yoruba Zapotec (Isthmus) Zulu\nƆwɛn-Aban | August 2014\nSUASUA WƆN GYIDI | YOSEF\n“Mesrɛ Mo, Muntie Dae a Maso Yi”\nHWƐ ara na na Yosef rehwɛ apuei fam. Onyae a, anka obeguan afi akwantufo a ɔne wɔn nam no nkyɛn. Wotra mmepɔw a ɛwɔ apuei fam no a, ɛrenkyɛ pii na woadu ne kurom Hebron. Ne papa Yakob de, na onnim nea ato ne dɔba no, enti, na onwini rebedwo ama wadwudwo ne ho. Nanso na Yosef nenam baabi koraa; baabi a ɔbɛkɔ akopue no, ebi mpo a na wanhu ne papa bio. Aguadifo a wɔne Yosef ani kyerɛ anafo no, bere a wɔreka wɔn yoma no nyinaa, na wɔn ani wɔ ne ho. Seesei de, Yosef abɛyɛ wɔn dea, enti na wɔrenhwɛ ma omfi wɔn nsa. Yosef abɛyɛ te sɛ aneneduru ne sradehuam a wɔde rekɔ Egypt nohoa akɔtɔn anya mfaso no.\nƐbɛyɛ sɛ na Yosef anya mfe 17 pɛ. Sɛ Yosef twa n’ani hwɛ Po Kɛse no wɔ atɔe fam baabi a owia rekɔtɔ no a, wohwɛ a, sɛn na ɔbɛte nka? N’asetena adan abutuw. Anka ɔno ara ne nuanom rekum no, na seesei wɔatɔn no sɛ akoa. Odwen ho ara a, ɔnte ase. Afei na ato nusu. Nea ɛbɛto no daakye mpo, onnim.\nYosef fahodi fii ne nsa, nanso ne gyidi de, okuraa mu pintinn\nƐbaa no sɛn na Yosef ho kaa mu saa? Ɔno ara n’abusuafo tan n’ani na wɔpoo no, nanso wampa abaw. Dɛn na yebetumi asua afi aberante yi gyidi mu?\nABUSUA A EMU NSƐM PII\nAbusua a Yosef fi mu no, na ɛsõ, nanso na anigye ne koroyɛ nnim. Sɛnea Bible ka Yakob abusua ho asɛm no, ɛma yehu sɛ aware dodow nye. Ɛwom, bere a Onyankopɔn asomfo binom waree mmea pii no, Onyankopɔn maa ho kwan. Nanso ne Ba no bae no, ɔsan twee adwene kɔɔ sɛnea Onyankopɔn hyehyɛɛ aware mfiase no so. Ɛne sɛ, obiara nware baako. (Mateo 19:4-6) Yakob ne mmea nnan woo mma bɛyɛ 14. Mmea no ne Lea ne Rahel a Yakob hyɛɛ da waree wɔn, ne wɔn mmaawa Silpa ne Bilha. Efi mfiase nyinaa, Rahel na na ne ho yɛ Yakob fɛ na ɔdɔ no. Lea nso, na ɔyɛ Rahel nua panyin a Yakob asew daadaa Yakob ma ɔwaree no. Enti, na Yakob nnɔ no te sɛ Rahel. Koratwe de, na ebi wɔ Rahel ne Lea ntam paa. Ɛkɔɔ so ara maa wɔn mma nso bɛtoaa so.—Genesis 29:16-35; 30:1, 8, 19, 20; 37:35.\nRahel yɛɛ obonin kyɛe paa ansa na ɔrewo Yosef. Enti bere a ɔwoo Yosef no, na Yakob nni ne ba no ho agoru koraa, efisɛ na ɔyɛ ne nkwakoraabere mu ba. Ɛho nhwɛso bi ni: Bere bi, na Yakob ne n’abusua rekohyia ne nua Esau a anka ɔrepɛ Yakob akum no no. Ná Yakob nnim nea ɛwɔ ne nua no tirim, enti bere a ɔrehyehyɛ n’abusua no, ɔmaa Rahel ne abofra Yosef kodii akyi koraa sɛnea ɛbɛyɛ a asiane biara rento wɔn. Nea esii saa da no, ɛbɛyɛ sɛ Yosef werɛ amfi da. Yosef sɔree saa da no, na ne papa akwakoraa a ɔwɔ ahoɔden no tɔ gu so. Wohwɛ a, ɔtee nka sɛn? Bere a ɔtee nea enti a ne papa tɔ gu so no, ɛbɛyɛ sɛ ne ho dwiriw no paa. Ná ne papa ne ɔbɔfo paa atentam anadwo no. Dɛn na ɛmaa Yakob ne ɔbɔfo no tentamee? Yehowa Nyankopɔn nhyira a na ɔrepɛ ntia. Akatua a Yakob nyae ne sɛ Onyankopɔn sesaa ne din frɛɛ no Israel. Ná wɔde ne din bɛto ɔman mũ so. (Genesis 32:22-31) Akyiri yi, Yosef behui sɛ mmusuakuw a wɔbɛkyekye saa ɔman no, Yakob mma mmarima mu na wobefi aba.\nAnkyɛ na awerɛhosɛm bi too abarimaa Yosef; wannyin annu baabiara na onipa a ɔdɔ no paa wui yayaayaw. Ne maame rewo n’akyiriba Benyamin no, ɔfaa mu wui. Yosef papa dii awerɛhow kɛse. Wo de, hwɛ sɛ Yakob repopa Yosef ani ase nusu, na ɔreka anidaso a bere bi, ɛkyekyee Yakob nana Abraham werɛ no ho asɛm akyerɛ no. Hwɛ sɛnea Yosef koma bɛtɔ ne yam bere a obehui sɛ da bi, Yehowa benyan ne maame aba nkwa mu bio. Ebia ɛno maa ɔdɔ a Yosef wɔ ma ‘ateasefo Nyankopɔn’ no yɛɛ kɛse. (Luka 20:38; Hebrifo 11:17-19) Rahel wu akyi no, Yakob bɛpɛɛ ɔne Rahel mma mmienu no asɛm kɛse.—Genesis 35:18-20; 37:3; 44:27-29.\nMmofra bi na wɔn awofo pɛ wɔn asɛm saa a, anka wɔbɛsɛe pɔtɔɔ. Yosef de, wanyɛ saa. Ɔhwɛɛ n’awofo suban pa no suasuaa wɔn, na onyaa gyidi a ɛyɛ den. Afei, na n’ani nnye bɔne ho. Bere a Yosef dii mfe 17 no, na ɔne ne nuanom mpanyimfo rehwɛ nguan, ɛnna ohui sɛ ne nuanom no ayɛ bɔne bi. Dɛn na Yosef yɛe? Ɔkaa n’ano toom sɛnea ɛbɛyɛ a ne nuanom bɛpɛ n’asɛm anaa? Sɛ saa adwene no baa Yosef tirim mpo a, ɔde too nkyɛn yɛɛ nea ɛteɛ, na ɔbɔɔ ne papa amanneɛ. (Genesis 37:2) Ná Yakob nim sɛ ne dɔba Yosef yɛ abofra pa, nanso sɛnea ɔde akokoduru bɛkaa ne nuanom nneyɛe bɔne kyerɛɛ no no, ɛmaa ne papa gyee no dii kɛse. Eyi yɛ asuade kɛse ma Kristofo mmerante ne mmabaa. Sɛ wo nua anaa w’adamfo yɛ bɔne a emu yɛ duru, na ɛyɛ wo sɛ kata so a, ɛyɛ papa sɛ wubesuasua Yosef. Mfa nsie, ka kyerɛ wɔn a ɛsɛ sɛ wɔte ho asɛm na wɔatumi aboa no.—Leviticus 5:1.\nYɛhwɛ Yosef abusua no nso a, yebetumi asua biribi afi mu. Ɛnnɛ, nokware Kristofo ware baako pɛ, nanso mmusua pii wɔ hɔ a mmofra no nyinaa nyɛ agya anaa ɛna koro mma. Yɛn nyinaa betumi asua biribi afi Yakob abusua no mu. Animhwɛ ne nyiyim tumi sɛe biakoyɛ wɔ abusua mu. Ɛsɛ sɛ awofo ma wɔn ani da hɔ na wɔyɛ nea wobetumi nyinaa ma wɔn mma ne wɔn mmanoma hu sɛ wɔdɔ wɔn mu biara. Afei nso, ɛyɛ papa sɛ awofo a wɔwɔ mmusua a ɛte saa mu no ma mmofra no nyinaa hu sɛ wɔn mu biara ho hia, na wɔn mu biara betumi aboa ama anigye aba abusua no mu.—Romafo 2:11.\nAHOƆYAW YII NE TI\nNá Yakob pɛ Yosef asɛm efisɛ na odi nokware na ɔyɛ adetrenee\nYakob hyɛɛ Yosef anuonyam, na ɛbɛyɛ sɛ bɔne a na Yosef mpɛ nti na ɔyɛɛ saa. Ɔpam atade soronko bi maa no. (Genesis 37:3) Ɛbɛyɛ sɛ na ɛyɛ atade tenten fɛfɛɛfɛ a na ɛwɔ nsa tenten. Ebia na ɛte sɛ atade a ɔhene ba anaa otitiriw bi hyɛ.\nNea Yakob yɛ maa Yosef no, na adwemmɔne biara nni akyi. Yosef nso, nea ne papa yɛ maa no no ma ohui sɛ ne papa pɛ n’asɛm. Nanso atade a ne papa pam maa no no amma ne ho antɔ no. Ade yi, ɔyɛ oguanhwɛfo, enti na ɔyɛ adwumaden. Wo de, hwɛ sɛ Yosef ahyɛ atade a ɛyɛ fɛ sei, na ɔde nenam sare so reforo abotan. Anaa fa no sɛ oguammaa bi nam wuram na wakɔka nkasɛɛ-nkasɛɛ mu na Yosef hyɛ n’atade fɛfɛ no rebɔ mmɔden sɛ obeyi no. Afei, na atade no bɛma ne nuanom ahu sɛ wɔn papa ahyɛ no anuonyam. Enti wohwɛ a, ne nuanom no bɛte nka sɛn?\nBible ka sɛ: “Bere a ne nuanom hui sɛ wɔn papa dɔ no sen wɔn nyinaa no, wɔfaa ne ho tan, na na wontumi ne no nkasa abodwo so.” * (Genesis 37:4) Ahoɔyaw a Yosef nuanom nyae no, ebia na ntease wom. Nanso ɛnsɛ sɛ anka wɔma saa su bɔne no di wɔn so. (Mmebusɛm 14:30; 27:4) Wo nso, sɛ wuhu sɛ obi nsa aka hokwan bi a anka wopɛ a, ɛyɛ a wo bo fuw anaa ɛyɛ wo yaw? Ɛnde kae Yosef nuanom no. Ahoɔyaw nti, wɔyɛɛ nneɛma bi nuu wɔn ho akyiri yi. Nea ɛtoo wɔn no kyerɛ Kristofo sɛ ɛyɛ papa sɛ wɔne “wɔn a wodi ahurusi” bedi ahurusi.—Romafo 12:15.\nƐnyɛ dɛn ara a, na Yosef nim sɛ ne nuanom ani bere no. Enti wohwɛ a, sɛ ne nuanom no wɔ hɔ a, ɔde n’atade fɛfɛɛfɛ no besie anaa? Ebia ɛbaa ne tirim saa. Nanso kae sɛ na Yakob pɛ sɛ Yosef hyɛ atade no de kyerɛ sɛ ne papa dɔ no na ɔsom bo ma no. Ná Yosef mpɛ sɛ awerɛhyem a ne papa anya wɔ ne mu no bɛyɛ ɔkwa, enti daa na ɔhyɛ n’atade no. Nea Yosef yɛe no, yesua no a, ɛbɛboa yɛn. Ɛwom, yɛn soro Agya no nyɛ nyiyim. Nanso, ɛtɔ da a, otumi ma ne nkoa bi hokwan soronko. Afei, waka akyerɛ ne nkoa sɛ wɔntwe wɔn ho mfi wiase a aporɔw atetew yi ho. Sɛnea Yosef atade soronko no maa ɔdaa nsow no, saa ara na nokware Kristofo abrabɔ pa ma wɔda nsow wɔ wiase. Wɔn abrabɔ pa nti, ɛtɔ da a nkurɔfo ani bere wɔn, na wɔtan wɔn mpo. (1 Petro 4:4) Ɛno nti, ɛsɛ sɛ Kristoni suro sɛ ɔbɛda ne ho adi sɛ obi a ɔsom Onyankopɔn anaa? Dabi. Sɛnea Yosef ansuro sɛ ɔbɛhyɛ n’atade fɛfɛ no, saa ara na ɛnsɛ sɛ Kristoni suro sɛ obeyi n’anim sɛ ɔyɛ Kristoni.—Luka 11:33.\nYOSEF SOSOO ADAE\nAnkyɛ, Yosef sosoo adae mmienu bi a na obiara nte ase. Dae a edi kan no mu no, na Yosef ne ne nuanom rekyekyere awi atifi atifi. Nanso, Yosef awi no sɔre gyinae, na ne nuanom de no twaa ho hyiae na ɛkotow Yosef de no. Dae a ɛto so mmienu no mu no, na owia ne ɔsram ne nsoromma dubaako rekotow Yosef. (Genesis 37:6, 7, 9) Dae a Yosef soe yi, dɛn na na ɔbɛyɛ wɔ ho?\nDae no, na efi Yehowa Nyankopɔn hɔ. Ná ɛyɛ nkɔmhyɛ a Onyankopɔn pɛ sɛ Yosef ka ho asɛm kyerɛ afoforo. Akyiri yi, Onyankopɔn faa adiyifo so kaa ne nsɛm ne n’atemmu kyerɛɛ ne nkurɔfo a wɔnam kwammɔne so. Enti yɛbɛka a, na Onyankopɔn pɛ sɛ Yosef yɛ adwuma a daakye, adiyifo bɛyɛ no bi.\nYosef de anifere ka kyerɛɛ ne nuanom no sɛ: “Mesrɛ mo, muntie dae a maso yi.” Yosef nuanom huu nea dae no kyerɛ, na wɔn ani annye ho koraa. Wɔka kyerɛɛ no sɛ: “Wopɛ sɛ wokyerɛ sɛ wobɛyɛ ɔhene wɔ yɛn so? Anaa wopɛ sɛ wokyerɛ sɛ wubedi yɛn so?” Enti Bible ka sɛ: “Ne dae yi ne nsɛm a ɔkae no ma wɔtan no sen kan no.” Bere a Yosef kaa dae a ɛto so mmienu no kyerɛɛ ne papa ne ne nuanom no, ɛno nso, wɔn ani annye ho. Kyerɛwnsɛm no ka sɛ: “Ne papa kaa n’anim bisaa no sɛ: ‘Dae a woaso yi kyerɛ dɛn? Wopɛ sɛ wokyerɛ sɛ me ne wo maame ne wo nuanom bɛkotow fam wɔ w’anim anaa?’” Nea Yakob kae yi nyinaa akyi no, ɔkɔɔ so dwinnwen nea ne ba no kae no ho. Ebetumi aba sɛ na Yehowa ne Yosef rekasa anaa?—Genesis 37:6, 8, 10, 11.\nƐnyɛ Yosef nko ara na Yehowa de asɛm hyɛɛ n’ano sɛ ɔnka a ɛkɔfaa ɔtan brɛɛ no. Wɔn a Yehowa somaa wɔn saa no, wɔn mu kɛse paa ne Yesu, na ɔka kyerɛɛ n’akyidifo sɛ: “Sɛ wɔataa me a, wɔbɛtaa mo nso.” (Yohane 15:20) Kristofo nyinaa betumi asua nneɛma pii afi aberante Yosef gyidi ne n’akokoduru no mu.\nƆTAN NO YƐƐ KƐSE\nBere tiaa bi akyi no, Yakob somaa Yosef. Ná Yakob mma mpanyimfo no wɔ atifi fam baabi a ɛbɛn Sekem rehwɛ nguan. Ná ɛnkyɛe pii na Yosef nuanom kodii nsɛmmɔne wɔ Sekem maa ɛhɔfo faa wɔn ho tan. Enti, na Yakob pɛ sɛ ohu sɛnea ne mma no ho te. Ɛno na ɛma ɔsomaa Yosef wɔn nkyɛn. Ná Yosef nim paa sɛ ne nuanom no mpɛ n’anim ahwɛ mpo. Enti wohwɛ a ɔtee nka sɛn? Sɛ ne nuanom no hu sɛ ɔno na ne papa asoma no wɔn nkyɛn a, wɔn ani begye ho anaa? Ɛmfa ho sɛnea na Yosef te nka biara no, ɔyɛɛ setie kɔe.—Genesis 34:25-30; 37:12-14.\nƆkwan de, na ebi wom. Anyɛ yiye koraa no, na ɔbɛnantew nnanan anaa nnanum. Ná Sekem wɔ Hebron atifi fam, na efi Hebron rekɔ hɔ bɛyɛ kilomita 80. Yosef duu Sekem no, ɔtee sɛ ne nuanom no akɔ wɔn anim akodu Dotan. Efi Sekem nso rekɔ Dotan bɛyɛ kilomita 22. Bere a Yosef koduu Dotan no, ne nuanom no huu sɛ ofi akyirikyiri reba. Ɛhɔ ara na wɔn bo fuwii denneennen. Bible ka sɛ: “Wɔkeka kyerɛɛ wɔn ho sɛ: ‘Monhwɛ, ɔdaesofo no na ɔreba no! Momma yenkum no nto abura yi bi mu, na yɛnkɔka sɛ aboa bi akyere no, na yɛnhwɛ nea ne dae no bɛkɔ akosi.’” Ruben ka kyerɛɛ ne nuanom no sɛ mma wonkum no, na mmom wɔmfa no nto abura bi mu. Ná n’adwene nyinaa ne sɛ akyiri ɔbɛkɔ akoyi no.—Genesis 37:19-22.\nYosef de, na onnim sɛ ne nuanom no afa ne ho adwene bi. Oduu hɔ ara na wɔyeree no! Wodwoodwoo no worɔw n’atade fɛfɛ no, na wɔtwee no kɔɔ abura bi a nsu nnim ho. Ɛnna wɔtow no hwii kɔtoo abura no ase, tim! N’ani so tetew no no, ɔyɛɛ brɛbrɛ sɔre gyinaa ne nan so. Nanso ɔto n’ani a, na ohu sɛ ɛnyɛ ade a ɔno ara betumi apue. Ade a na ohu ara ne wim. Ná ɔte ne nuanom no kasa, nanso ɔteɛm teɛm a, wommua no. Woyii wɔn ani tenaa nkyɛn hɔ baabi didii. Bere a Ruben twee ne ho ara pɛ, wɔsan yɛɛ wɔn adwene sɛ wobekum Yosef. Nanso Yuda ka ma wɔtee ase sɛ, sɛ aguadifo bi betwam a, wɔntɔn no mma wɔn mmom. Esiane sɛ na Dotan bɛn ɔkwan a aguadifo fa so kɔ Egypt nti, ankyɛ koraa na Ismaelfo ne Midianfo akwantufo bi yii wɔn ti. Ruben bae no, na wɔayɛ nea wɔbɛyɛ awie. Ná wɔatɔn wɔn nua no agye nnwetɛbona aduonu. *—Genesis 37:23-28; 42:21.\nNá Yosef mpɛ bɔne, nanso na ne nuanom tan no\nƐno de yɛn ba asɛm a yɛkaa no mfiase pɛɛ no so. Bere a aguadifo a wɔtɔɔ Yosef no de wɔn ani kyerɛɛ Egypt wɔ anafo fam no, na ayɛ sɛ Yosef anidaso asa. Ná ɛte sɛ nea wɔatwa no asu! Nneɛma a esisii n’akyi no, mfe pii betwam a na ɔrente ho hwee. Awerɛhow a Ruben dii bere a obehui sɛ wɔatɔn Yosef, ne ɛyaw a Yakob faa mu bere a wɔdaadaa no sɛ ne dɔba Yosef awu no nyinaa, Yosef ante ho biribiara. Ne nana Isak a na ɔda so te ase ne ne nua kumaa Benyamin a ɔpɛ n’asɛm no nso, wante wɔn ho asɛm biara. Ɛno kyerɛ sɛ na Yosef awiei ara ne no anaa?—Genesis 37:29-35.\nBiribi wɔ hɔ a, ɛno de, Yosef nuanom antumi annye amfi ne nsam. Ɛno ne gyidi. Ná wasua nneɛma pii afa ne Nyankopɔn Yehowa ho ama wanya gyidi kɛse. Enti nea ɔfaa mu koduu Egypt, ɛne tɔn a wɔsan tɔn no sɛ akoa maa sikani Potifar oo, ne fie a wanhu bio oo, emu biara nni hɔ a ɛsɛee saa gyidi no. (Genesis 37:36) Ɔhaw a Yosef faa mu no maa Onyankopɔn mu gyidi a ɔwɔ no yɛɛ kɛse. Afei nso, ɛma osii ne bo denneennen sɛ ɔbɛkɔ so ne ne Nyankopɔn anantew. Yosef gyidi nti, Yehowa Nyankopɔn de no yɛɛ adwuma. Afei, n’abusua a na ɔhaw wom no nso, wonyaa ne so mfaso. Akyiri yi, Ɔwɛn-Aban foforo bɛba abɛkyerɛkyerɛ saa nsɛm no mu. Sɛ yesuasua Yosef gyidi a, ɛbɛboa yɛn paa!\n^ nky. 15 Nhwehwɛmufo binom ka sɛ, akyɛde a Yakob de maa Yosef no nti, ebia ne nuanom faa no sɛ wɔn papa pɛ sɛ ɔde Yosef yɛ abakan. Ná wonim sɛ ɔbea a Yakob dɔ no a ahyɛase no, na ɔpɛ sɛ ɔware no no, ne ba panyin ne Yosef. Afei, Yakob abakan Ruben nso, na ɔne ne papa yefam akɔda ama wagu ne papa anim ase. Enti abakan a ɔyɛ no, na ɛho aba asɛm.—Genesis 35:22; 49:3, 4.\n^ nky. 25 Ade ketewaa yi mu mpo, nea Bible kae no yɛ nokware. Nhoma a na ɛwɔ hɔ saa bere no foa so sɛ, nnwetɛbona aduonu na na wɔde tɔ nkoa wɔ Egypt.\n“Ɛbɛyɛ Dɛn na Matumi Adi Amumɔyɛsɛm a Ɛte Sɛɛ?”\nBere a Potifar yere bɔɔ mmɔden biara sɛ ɔne Yosef bɛda no, ɛyɛɛ dɛn na Yosef tumi dii nkonim?\nAugust 2014 | Enti Wo Ho Hia Onyankopɔn?\nƆWƐN-ABAN August 2014 | Enti Wo Ho Hia Onyankopɔn?\nOnyankopɔn Frɛɛ No “Ɔhemmaa”\nSara: “Woyɛ Ɔbea a Wo Ho Yɛ Fɛ”\nEnok: ‘Ɔsɔɔ Onyankopɔn Ani’\n“Ɔko no Yɛ Yehowa Dea”


Yosua 14 AKCB - Matteus 14 LB\nYordan Atɔe Fam Asase No Mu Kyekyɛ\n1Israelfo mmusuakuw nkae no nyaa nsase wɔ Kanaan sɛ agyapade, sɛnea ɔsɔfo Eleasar,14.1 Aaron babarima ne Eleasar. Nun babarima Yosua ne Israel mmusuakuw ntuanofo no de maa wɔn no. 2Saa mmusuakuw akron ne fa yi nam ntontobɔ so na wonyaa wɔn agyapade no sɛnea Awurade faa Mose so hyɛe no. 3Na Mose ama mmusuakuw abien ne fa no nsase sɛ wɔn agyapade wɔ Asubɔnten Yordan apuei fam dedaw. 4Yosef abusuakuw no de, na abɛyɛ mmusuakuw abien a wɔne Manase ne Efraim. Lewifo no de, wɔamma wɔn asase no mu bi koraa, gye nkurow a wɔbɛtena so ne adidibea a wɔn nguan ne wɔn anantwi bɛkɔ so adidi. 5Enti asase no mu kyekyɛ no, wogyinaa mmara a Awurade de maa Mose no so pɛpɛɛpɛ.\nKaleb Bisa Nʼasase Ase\n6Wotuu asomafo fi Yuda abusuakuw mu a Kaleb a ɔyɛ Kenesini, Yefune babarima di wɔn anim baa Yosua nkyɛn wɔ Gilgal. Kaleb ka kyerɛɛ Yosua se, “Kae asɛm a Awurade ka kyerɛɛ Mose, Onyankopɔn nipa, a ɛfa me ne wo ho, bere a na yɛwɔ Kades-Barnea no. 7Bere a Mose, Awurade somfo no somaa me fi Kades-Barnea sɛ menkɔhwehwɛ Kanaan asase no so no, na madi mfe aduanan. Mesan mʼakyi na mifi koma pa mu bɛkaa nea mihuu nyinaa, 8nanso me nuanom a wɔkaa me ho kɔe no hunahunaa nnipa no, buu wɔn aba mu sɛ wonntu wɔn nan nsi Bɔhyɛ Asase no so. Na me fam mu de, mede me ho nyinaa dii Awurade, me Nyankopɔn akyi. 9Enti saa da no, Mose hyɛɛ me bɔ se, ‘Kanaan asase a wokɔnantew so yi bɛyɛ wo ne wʼasefo agyapade sononko daa nyinaa, efisɛ wufi wo koma nyinaa mu adi Awurade, me Nyankopɔn akyi.’\n10“Afei, sɛnea wuhu yi, Awurade ahwɛ me so yiye mfe aduanan anum fi bere a Mose hyɛɛ saa bɔ yi bere a na Israelfo nenam sare so no. Nnɛ, madi mfe aduɔwɔtwe anum. 11Me ho yɛ den nnɛ te sɛ da a Mose somaa me no na metumi atu kwan akɔ ɔko ano mprempren te sɛ kan no. 12Enti merebisa na wode bepɔw asase a Awurade de hyɛɛ me bɔ no ama me. Wobɛkae sɛ na yɛyɛ akwansrafo no, yehuu sɛ Anakfo tete nkuropɔn akɛse a wato ɔfasu afa ho mu. Nanso sɛ Awurade ka me ho a, mɛpam wɔn afi asase no so sɛnea Awurade kae no.”\n13Na Yosua hyiraa Kaleb, Yefune babarima no de Hebron maa no sɛ agyapade. 14Hebron da so yɛ Kaleb, Yefune a ɔyɛ Kenesini babarima no asefo de, efisɛ ɔde ne koma nyinaa dii Awurade Israel Nyankopɔn akyi. 15Kan no na wɔfrɛ Hebron sɛ Kiriat-Arba. Wɔde Arba yi too Anakfo mu okunini pa ara bi.\nNa akokoakoko fii asase no so.\nAKCB : Yosua 14


ASƐM A ƐDA SO Nea Nyansahu Ayɛ Ama Wo\nASƐM A ƐDA SO Ɛnyɛ Biribiara na Nyansahufo Tumi Hu\nASETENAM NSƐM Agyapade a Nkyirimma Anya so Mfaso\nHwan Ne Deɛ Ɔtia Kristo Anaa Antikristo No?\nKENKAN WƆ Afrikaans Albanian Amharic Arabic Armenian Aymara Bicol Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chuvash Cibemba Cinyanja Croatian Czech Danish Dutch Efik English Estonian Ewe Finnish French Ga Georgian German Greek Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Maltese Maya Mixe Mongolian Myanmar Nahuatl (Central) Nahuatl (Northern Puebla) Ndebele Ndonga Ngabere Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tok Pisin Totonac Tshiluba Tsonga Tswana Turkish Tuvaluan Twi Tzotzil Ukrainian Umbundu Urdu Venda Vietnamese Waray-Waray Wolaita Xhosa Yoruba Zapotec (Isthmus) Zulu\nƆwɛn-Aban | June 2015\nSƐ WOKAE sɛ daakye wobɛbɔ akwakoraa anaa aberewa a, ɛyɛ a wote nka sɛn? Ebinom wɔ hɔ a, ɛma wɔbɔ hu, na ɛde adwendwene bɛto wɔn so, efisɛ onyini mu wɔ nsɛm pii. Ɛtumi ma obi ho twintwam, ɔyɛ mmerɛw, ne werɛ taa firi ade, na yare nso mpa ne ho.\nNanso nokwasɛm ne sɛ, ɛsono sɛnea obiara nyini te. Ebinom wɔ hɔ a, wɔanyini nanso yare ntaa nhaw wɔn, wɔngogowee, na wɔn adwenem nso da hɔ. Ɛnnɛ, nkɔanim a wɔanya wɔ nnuruyɛ mu nti, ebinom atumi anya wɔn yare a anka ɛyɛ den sɛ wɔbɛsa no ano aduro, anaa wɔatumi asɔ ano. Wei nti, wɔ aman bi so no nnipa pii tumi nyini kyɛ.\nNanso, sɛ́ yɛrehyia ɔhaw a onyini de ba oo, sɛ́ yɛnhyia bi oo, nea nnipa pii pɛ ne sɛ wɔbɛnyini na wɔn nyini ayɛ fɛ. Ɛbɛyɛ dɛn ayɛ yie saa? Sɛ yɛbɛnyini ma yɛn nyini ayɛ fɛ a, ɛgyina yɛn ankasa so; yɛn nneyɛe ne sɛnea yɛbɛgye tebea a yɛaba mu no atom no na ɛbɛkyerɛ. Momma yɛnsusuw Bible mu nsɛm kakra a ɛbɛtumi aboa yɛn ho nhwɛ.\nNYA AHOBRƐASE: “Ahobrɛasefoɔ na nyansa ne wɔn teɛ.” (Mmebusɛm 11:2) “Ahobrɛasefoɔ” a yɛreka wɔn ho asɛm wɔ ha yi bɛtumi afa nkwakoraa ne mmerewa a wɔgye tom sɛ seesei onyini nti, ɛnyɛ biribiara na wɔbɛtumi ayɛ no ho. Charles wɔ Brazil, na wadi mfe 93. Nea ɔkae ne sɛ: “Sɛ yɛanwu ntɛm nko ara de a, ɛdane sɛ boɔ koraa a yɛbɛbɔ akwakoraa anaa aberewa; yɛyɛ ho hwee a ɛrenyɛ yie.”\nAhobrɛase ho asɛm a yɛreka yi nkyerɛ sɛ sɛ obi anyini a, ɛsɛ sɛ ɔde nsɛm bi yiyi ne ho ano ka sɛ, “Seesei mabɔ akwakoraa anaa aberewa, enti hwee nni hɔ a mɛtumi ayɛ.” Sɛ yɛnya adwene a ɛte saa a, ɛbɛtumi ama yɛn abam abu anaa yɛn ahoɔden so ate. Mmebusɛm 24:10 ka sɛ, “W’aba mu abu ahohia da mu anaa? W’ahoɔden so bɛte.” Obi a ɔwɔ ahobrɛase yɛ n’ade nyansa mu, na ɔyɛ nea ɔbɛtumi biara sɛnea ne tebea bɛma no kwan.\nCorrado a ɔwɔ Italy a wadi mfe 77 kaa asɛm bi a ɛtɔ asom paa. Ɔkaa sɛ: “Sɛ woreka kar na wodu bepɔw so na sɛ woansesa kar no gyea a, wo kar no gya bedum.” Saa ara nso na wonyini du baabi a, ɛhia sɛ woyɛ nneɛma bi mu nsakrae, anyɛ saa a ɛbɛhaw wo. Corrado ne ne yere ahu ɔkwampa a wɔfa so yɛ fie nnwuma sɛnea ɛbɛyɛ a wɔbɛwie no, na wɔmmrɛɛ pii; wɔyɛ no sɛnea wɔn ahoɔden bɛtumi. Marian nso wɔ Brazil; wadi mfe 81. Ɔno nso te mpaninyɛ ase paa. Ɔkaa sɛ, “Masua sɛ meremfa nnwuma pii mmobɔ so nhaw me ho. Sɛ mereyɛ biribi na sɛ mete nka sɛ mabrɛ a, ntɛm ara na magye m’ahome. Metumi tena ase anaa meda hɔ kenkan ade anaa metie nnwom. Seesei mahu sɛ ɛnyɛ biribiara na mɛtumi ayɛ.”\nSiesie wo ho sɛnea ɛfata\nSIESIE WO HO SƐNEA ƐFATA: “[Ɛsɛ sɛ] mmaa de fɛreɛ ne adwenemteɛ hyɛ ntadeɛ a ɛfata.” (1 Timoteo 2:9) Asɛm “ntadeɛ a ɛfata” no kyerɛ ntade a ɛho twa na asɛm biara nni ho. Obi a ɔwɔ Canada a wɔfrɛ no Barbara adi mfe 74. Ɔkaa sɛ: “Mebɔ mmɔden sɛ mɛsiesie me ho kama. Ɛnyɛ sɛ m’ani afi ara nti, atade biara a me nsa bɛsɔ mu no na mafa awura.” Fern nso wɔ Brazil, na wadi mfe 91. N’asɛm ne sɛ: “Ɛwom araa na matɔ ntadeɛ foforo afra mu. Mehyɛ a ɛma me ho bae me.” Na nkwakoraa nso ɛ? Momma yɛntie nea Antônio a ɔwɔ Brazil a wadi mfe 73 nso ka. Ɔse, “Mebɔ mmɔden sɛ mɛsiesie me ho kama, ahyɛ ntade a ani tew na ɛho twa.” Nea ɛbɛyɛ na ne ho atew no, ɔka sɛ, “Da biara da medware yi m’abɔdwesɛ.”\nƐwom sɛ ahosiesie ho hia deɛ, nanso ɛnsɛ sɛ obi de n’adwene si so araa ma ne werɛ fi sɛ ɔde “adwenemteɛ” bɛsiesie ne ho. Bok-im wɔ South Korea, na wadi mfe 69. Ɔno nso hwɛ n’ahosiesie yie. Ɔkaa sɛ: “Menim sɛ ɛmfata sɛ mɛhyɛ ntade bi a na mehyɛ bere a na meyɛ ababaa no.”\nNYA ADWEMPA: “Mmɔborɔni deɛ, da biara nyɛ mma no; na deɛ ɔwɔ anigyeɛ akoma no wɔ apontoɔ mu daa.” (Mmebusɛm 15:15) Bere a worenyini no, sɛ wokae sɛ afei wontumi nyɛ nneɛma a bere a woyɛ ɔbabun no na wotumi yɛ no a, ebia w’abam bɛbu anaa wobɛte nka sɛ wonsɛ hwee. Sɛ wote nka saa a, ntease wom. Nanso, hwɛ na woamma nneɛma a seesei wontumi nyɛ no anhyɛ wo so. Sɛ wode w’adwene si nea na wotumi yɛ no so pii a, ɛbɛtumi ama w’abam abu, na nea seesei wobɛtumi ayɛ mpo no, ɛbɛyɛ wo sɛ wontumi nyɛ. Joseph a ɔwɔ Canada adi mfe 79, na ɔwɔ adwene a ɛfata wɔ mpaninyɛ ho. Ɔka sɛ: “Mede anigye yɛ nea m’ahoɔden bɛtumi ama mayɛ, na nea seesei mentumi nyɛ no deɛ, menni ho abooboo.”\nAkenkan ne adesua nso bɛtumi ama woanya adwene a ɛfata wɔ nea wobɛtumi ayɛ ho, efisɛ ebue w’adwenem. Enti sɛ ɛbɛyɛ yie a, fa hokwan biara a wobɛnya no kenkan ade na sua nneɛma foforo. Ernesto wɔ Philippines, na wadi mfe 74. Ɔtaa kɔ nwomakorabea kɔkenkan nwoma ahorow a emu yɛ dɛ. Ɔka sɛ, “Sɛ mehu nneɛma a ɛkɔ so wɔ mmeae afoforo a, ɛma m’ani gye paa, na sɛ mekenkan ade a, ɛte sɛ nea matu kwan akɔ saa mmeae no.” Lennart a wadi mfe 75 a ɔwɔ Sweden no mpo deɛ, wasua kasa foforo ɛmfa ho sɛ kasasua yɛ den no.\nDa ayamye adi\nDA AYAMYE ADI: “Monkɔ so mma na nkurɔfoɔ ama mo.” (Luka 6:38) Fa yɛ wo su sɛ wode wo bere ne w’ahode bɛboa afoforo. Ɛbɛma woate nka sɛ wo nso woayɛ biribi, na ɛbɛma w’ani agye. Hosa a ɔwɔ Brazil a wadi mfe 85 no nni ahoɔden, nanso ɔbɔ mmɔden sɛ ɔbɛboa afoforo. N’asɛm ne sɛ: “Mefrɛ me nnamfo a wɔyare anaa wɔn abam abu no wɔ tɛlɛfon so, na mekyerɛw wɔn krataa. Ɛtɔ mmere bi a, mekɔkyɛ wɔn biribi kakra. Afei nso metumi noa aduane anaa meyɛ anonne kakra kɔma wɔn a wɔyare.”\nBenkum dware nifa, ɛnna nifa nso dware benkum. Jan adi mfe 66, na ɔwɔ Sweden. Ɔno nso kyerɛ sɛ: “Sɛ woyɛ nneɛma ma afoforo de kyerɛ sɛ wodɔ wɔn a, wɔn nso bɛdɔ wo bi.” Obi a ne yam yɛ no, daa ɔbɔ mmɔden sɛ ɔbɛyɛ nneɛma a ɛbɛma afoforo ani agye.\nTEW W’ANIM MA AFOFORO: “Deɛ ɔte ne ho no hwehwɛ deɛ ɔno ara pɛ; ɔtwe ne ho firi nyansa nyinaa ho.” (Mmebusɛm 18:1) Ɛwom, ɛtɔ da a ebia wobɛpɛ sɛ wo nko ara wotena hɔ dwendwene wo ho, nanso ntew wo ho bere nyinaa. Innocent wɔ Nigeria, na wadi mfe 72. Sɛ ɔne afoforo bɔ fekuo a, n’ani gye. Ɔka sɛ, “Metumi ne mpanin ne mmofra nyinaa bɔ ma m’ani gye.” Börje adi mfe 85, na ɔwɔ Sweden. Ɔno nso ka sɛ: “Mebɔ mmɔden sɛ me ne mmerante ne mmabaa bɛbɔ. Sɛ me ne wɔn bɔ a, mete nka sɛ me nso mayɛ aberante.” Ɛyɛ a w’ankasa to nsa frɛ nkurɔfo ma wɔmmɛsra wo. Han-sik wɔ South Korea, na wadi mfe 72. N’asɛm ne sɛ: “Me ne me yere tumi to nsa frɛ mmofra ne mpanin ma yɛbom gye yɛn ani anaa yɛdidi.”\nTew w’anim ma afoforo\nObi a ɔpɛ nnipa no nim sɛnea wɔbɔ nkɔmmɔ. Nkɔmmɔ nso deɛ, ɔbaakofoɔ nni, enti yɛ aso tie nea afoforo nso bɛka. Ma nkurɔfo nhu sɛ wodwene wɔn ho. Helena a wadi mfe 71 no wɔ Mozambique, na asɛm a ɔkae ne sɛ: “Mete m’anim ma nnipa, na medi obiara ni. Meyɛ aso tie nea wɔka sɛnea ɛbɛyɛ a mɛhu wɔn adwene ne nea wɔn ani gye ho.” José adi mfe 73, na ɔwɔ Brazil. Ɔkaa sɛ: “Otiefo pa wɔ tema, ɔdwene afoforo ho, ɔkamfo afoforo bere a ɛfata, na ne ho yɛ anika, enti nkurɔfo anigye ho sɛ wɔbɛbɛn no.”\nSɛ worekasa a, ma “nkyene mmra mu” anaa ma wo kasa nyɛ dɛ. (Kolosefoɔ 4:6) Ka nsɛm a ɛhyɛ nkuran.\nKYERƐ NNEƐMA HO ANISƆ: ‘Kyerɛ nneɛma ho anisɔ.’ (Kolosefoɔ 3:15) Sɛ obi yɛ ade ma wo a, ma w’ani nsɔ. Sɛ woda afoforo ase wɔ nea wɔayɛ ama wo ho a, mo adamfofa mu bɛyɛ den. Marie-Paule adi mfe 74, na ɔwɔ Canada. N’asɛm ne sɛ: “Ná me ne me kunu te fie kɛse bi mu, na akyiri yi yɛtu kɔtenaa ketewa mu. Bere a yɛretu no yɛn nnamfonom pii bɛboaa yɛn. Yɛn ani sɔɔ nea wɔyɛe no paa. Akyiri yi yɛkyerɛw krataa kɔdaa wɔn ase, na ɛfiri saa bere no, yɛto nsa frɛ wɔn mu binom ma yɛne wɔn bom didi.” Jae-won nso adi mfe 76, na ɔwɔ South Korea. N’ani sɔ sɛnea nkurɔfo de wɔn kar bɛfa no kɔ Ahenni Asa so san de no ba no. Ɔkaa sɛ: “M’ani sɔ nea wɔyɛ ma me no paa, enti mebɔ mmɔden sɛ me nso mɛyi sika kakra ma wɔde atɔ pɛtro. Ɛtɔ da nso a, mekyerɛw krataa de akyɛde kakra ka ho kɔda wɔn ase.”\nNea ɛsen ne nyinaa no, kyerɛ nkwa a wowɔ no ho anisɔ. Ɔhene Solomon nyansafo no ma yɛhu sɛ, “Kraman a ɔte aseɛ yɛ sene gyata a wawuo.” (Ɔsɛnkafoɔ 9:4) Enti sɛ yɛnya mpaninyɛ ho adwene a ɛfata, na yɛgye tebea a yɛaba mu no tom yɛ nsakrae a, ɛbɛtumi ama yɛn nyini ayɛ fɛ.\nMfe Ahe na Wubetumi Adi?\nSɛ yɛpɛ sɛ yehu mfe dodow a yebetumi adi ase a, gye sɛ yɛte nea enti a yenyinyin na yewuwu ase.\nNnipa afa akwan pii so pɛ sɛ wɔkwati nkwakoraabɔ ne mmerewabɔ. Nanso obiara nni hɔ a wakyene bo. Adɛn ntia?\nJune 2015 | Nyansahu Abɛsi Bible Ananmu Anaa?\nƆWƐN-ABAN June 2015 | Nyansahu Abɛsi Bible Ananmu Anaa?


“Momma Aware Ho Mmra Nyam” (Hebrifo 13:4) | Onyankopɔn Dɔ\n“Wo ne wo mmeranteberem yere ani nnye.”—MMEBUSƐM 5:18.\n1, 2. Asɛm bɛn na yebesusuw ho, na dɛn ntia?\nWOAWARE anaa? Sɛ saa a, so anigye wɔ w’aware mu, anaa aware no ayɛ basaa? So obiara nam ne kwan? Wote aware no ho kɛkɛ a anigye nnim? Sɛ saa a, ɛnde ebia ɛhaw wo yiye sɛ aware a kan no na anigye wom no agyigya saa. Sɛ́ Kristoni no, wobɛpɛ sɛ w’aware hyɛ Yehowa, Onyankopɔn a wodɔ no no, anuonyam. Eyi nti ebia tebea a w’aware aba mu no agyaw wo dadwen ne ahoyeraw. Sɛ saa mpo a, mpere wo ho nka sɛ anidaso biara nni hɔ.\n2 Kristofo awarefo bi wɔ hɔ a kan no na wɔte hɔ sɛ awarefo kɛkɛ a wonni anigye biara, nanso ɛnnɛ wɔn ani gye wɔn ho. Wɔfaa kwan bi so siesiee wɔn aware no. Enti wo nso wubetumi anya abotɔyam wɔ w’aware mu. Ɔkwan bɛn so?\nBƐN ONYANKOPƆN NA BƐN WO HOKAFO\n3, 4. Adɛn nti na sɛ awarefo bɔ mmɔden sɛ wɔbɛbɛn Onyankopɔn a, ɛbɛboa wɔn ma wɔabɛn wɔn ho wɔn ho? Ma mfatoho.\n3 Sɛ wo ne wo hokafo bɔ mmɔden sɛ mobɛbɛn Onyankopɔn a, ɛbɛma mo mmienu abɛn mo ho mo ho. Adɛn ntia? Susuw mfatoho bi ho: Hwɛ bepɔw bi a ase trɛw a n’atifi yɛ feaa. Ɔbarima bi gyina bepɔw no ase wɔ benkum so nohoa, ɛnna ɔbea bi nso gyina nifa so nohoa. Afei wɔn mmienu fi ase sɛ wɔreforo bepɔw no. Bere a wɔwɔ bepɔw no ase no, na ɔkwan a ɛda wɔn ntam no sõ. Nanso bere a wɔreforo kɔ soro no, na ɔkwan a ɛda wɔn ntam no reyɛ ketewa. Woahu awerɛkyekyesɛm a yesua fi mfatoho yi mu no?\n4 Yebetumi de mmɔden a wobɔ sɛ wobɛsom Yehowa no atoto mmɔden a obi bɔ sɛ ɔbɛforo bepɔw no ho. Esiane sɛ wodɔ Yehowa nti, yebetumi aka sɛ worebɔ mmɔden sɛ wobɛforo bepɔw no. Na sɛ wo ne wo hokafo ntam ayɛ basaa a, yebetumi aka sɛ baako gyina bepɔw no fã nohoa, ɛnna ɔfoforo no nso gyina ɔfã nohoa na moreforo. Sɛ mo mmienu kɔ so foro bepɔw no a, dɛn na ɛbɛba? Ɛyɛ nokware sɛ mfiase no deɛ, ɔkwan a ɛda mo ntam no bɛyɛ kɛse. Nanso bere a worebɔ mmɔden sɛ wobɛbɛn Onyankopɔn —te sɛ nea woreforo bepɔw no akɔ soro no—na worebɛn wo hokafo no nso. Nokwarem no, sɛ wubetumi abɛn wo hokafo yiye a, ɛsɛ sɛ wobɔ mmɔden sɛ wobɛbɛn Onyankopɔn. Ɛnde, wobɛyɛ dɛn ayɛ saa?\nSɛ wode Bible mu nimdeɛ di dwuma a, ɛbɛma w’aware mu ayɛ den\n5. (a) Dɛn ne ɔkwan baako a obi bɛfa so abɛn Yehowa ne ne hokafo? (b) Yehowa bu aware sɛn?\n5 Sɛ yɛbɛka a, ɔkwan titiriw baako a wobɛfa so aforo bepɔw no ne sɛ wo ne wo hokafo bɛyɛ aso ama aware ho afotusɛm a ɛwɔ Onyankopɔn Asɛm mu no. (Dwom 25:4; Yesaia 48:17, 18) Enti susuw asɛm baako a ɔsomafo Paulo kae yi ho. Ɔkae sɛ: “Mo nyinaa, momma aware ho mmra nyam.” (Hebrifo 13:4) Dɛn na eyi kyerɛ? Sɛ wɔka sɛ biribi ho aba “nyam” a, ɛkyerɛ sɛ ɛsom bo. Na saa na Yehowa bu aware—ɛsom bo wɔ n’ani so.\nMA ƆDƆ A WOWƆ MA YEHOWA NO NKA WO KOMA\n6. Nsɛm a Paulo kae ansa na ɔreka aware ho asɛm ne nea ɔkae wɔ ɛno akyi no kyerɛ sɛn, na dɛn nti na ɛho hia sɛ woma eyi tena w’adwenem?\n6 Sɛ́ Onyankopɔn asomfo no, wo ne wo hokafo nim dedaw sɛ aware yɛ biribi a ɛsom bo na ɛyɛ kronkron. Yehowa ankasa na ɔhyehyɛɛ aware. (Kenkan Mateo 19:4-6.) Nanso sɛ worehyia ɔhaw wɔ w’aware mu a, nim a wunim sɛ aware ho wɔ nyam kɛkɛ no nkyerɛ sɛ wo ne wo hokafo no benya ɔdɔ ne obu ama mo ho mo ho. Ɛnde, dɛn na ɛbɛma woanya ɔdɔ ne obu ama wo hokafo? Bere a Paulo rekyerɛ nidi a yɛbɛma aba aware mu no, hyɛ nea ɔkae no nsow. Wanka sɛ “aware ho wɔ nyam”; na mmom, ɔkae sɛ, “momma aware ho mmra nyam.” Ɛnyɛ aware ho biribi a na Paulo ahu na ɔreka; mmom na ɔrema afotu de akyerɛ nea ɛsɛ sɛ ɛba aware mu. * Sɛ woma saa asɛm no tena w’adwenem a, ɛbɛboa wo ma woahu nea enti a ɛsɛ sɛ wode nidi ma wo hokafo. Adɛn ntia?\n7. (a) Kyerɛwnsɛm mu ahyɛde bɛn na yedi so, na dɛn ntia? (b) Sɛ yetie ahyɛde yi a, mfaso bɛn na efi mu ba?\n7 Gye bere susuw Kyerɛwnsɛm mu ahyɛde a ɛne sɛ yɛnyɛ asɛnka adwuma na yenhyiam nsom no ho. Woyɛ w’ade sɛn wɔ ho? (Mateo 28:19; Hebrifo 10:24, 25) Nokwarem no, ɛtɔ da bi a, ɛyɛ den sɛ wubedi saa ahyɛde yi so. Ebia asɛnka mu no, nnipa a woka asɛm no kyerɛ wɔn no ntew wɔn anim mma wo. Ɛtɔ da bi nso a, wubefi adwuma aba no na woabrɛ, enti Kristofo nhyiam a wobɛkɔ betumi ayɛ den ama wo. Nanso wokɔ so ka Ahenni ho asɛmpa no, na woda so ara kɔ Kristofo nhyiam horow. Obiara ntumi nsiw wo kwan—Satan mpo ntumi nsiw wo kwan! Adɛn ntia? Efisɛ ɔdɔ a wowɔ ma Yehowa no ka wo ma wudi n’ahyɛde so. (1 Yohane 5:3) Na mfaso bɛn na efi mu ba? Asɛnka ne nhyiam ahorow a wobɛkɔ no ma wunya asomdwoe ne akomatɔyam, efisɛ wunim sɛ woreyɛ Onyankopɔn apɛde. Saa atenka no ma wunya ahoɔden foforo. (Nehemia 8:10) Dɛn na yesua fi eyi mu?\n8, 9. (a) Dɛn na ɛbɛka yɛn ma yɛadi ahyɛde a ese yɛmma yɛn aware ho mmra nyam no so, na dɛn ntia? (b) Nsɛm mmienu bɛn na yebesusuw ho?\n8 Komam dɔ a wowɔ ma Onyankopɔn nti, wudi n’ahyɛde so kɔ asɛnka ne nhyiam, ɛmfa ho akwanside biara a wuhyia. Saa ara na ɔdɔ a wowɔ ma Yehowa no betumi aka wo ma woadi Kyerɛwnsɛm mu afotu a ese ‘ma w’aware ho mmra nyam’ no so, mpo sɛ saa a wobɛyɛ no bɛyɛ den ama wo a. (Hebrifo 13:4; Dwom 18:29; Ɔsɛnkafo 5:4) Bio nso, sɛnea mmɔden a wobɔ sɛ wobɛka asɛm no na woakɔ nhyiam no de Onyankopɔn nhyira ahorow ba no, saa ara na Yehowa behu mmɔden a wobɔ sɛ wubedi w’aware ni no na wahyira wo.—1 Tesalonikafo 1:3; Hebrifo 6:10.\n9 Ɛnde, ɔkwan bɛn na wobɛfa so ama w’aware ho aba nyam? Nea edi kan no, ɛsɛ sɛ wokwati su a ebetumi asɛe aware nhyehyɛe no. Afei nso, ɛsɛ sɛ woyɛ nea wubetumi biara de hyɛ w’aware mu den.\nKWATI NSƐM NE NNEYƐE A EGU AWARE HO FĨ\n10, 11. (a) Su bɛn na egu aware ho fĩ? (b) Asɛmmisa bɛn na ɛsɛ sɛ yɛne yɛn hokafo susuw ho?\n10 Bere bi, Kristoni ɔbea warefo bi kae sɛ: “Mebɔ Yehowa mpae sɛ ɔmmoa me mma mintumi nnyina mu.” Onnyina dɛn mu? Ɔkyerɛkyerɛɛ mu sɛ: “Me kunu de n’ano hwe me te sɛ abaa. Ɛwom sɛ worenhu sɛ me ho abeabea de, nanso nsɛm a ɔka te sɛ ‘Woyɛ adesoa ma me!’ ‘Mfaso biara nni wo so!’ no wowɔ me koma.” Ɔbea yi abɔ aniberesɛm bi so—aware mu kasatia.\n11 Hwɛ sɛnea ɛyɛ awerɛhow sɛ Kristofo awarefo bɛtotow nsɛm a ɛyɛ yaw ama wɔn ho wɔn ho; eyi tumi dan koma mu kuru a ɛyɛ den sɛ wɔbɛsa! Ɛda adi pefee sɛ aware a kasatia ahyɛ mu ma no nni anuonyam. W’aware te sɛn wɔ eyi ho? Ɔkwan baako a wobɛfa so ahu ne sɛ wubefi ahobrɛase mu abisa wo hokafo sɛ, “M’anom asɛm ka wo sɛn?” Sɛ wo hokafo te nka sɛ wo nsɛm taa wowɔ a, ɛnde ɛsɛ sɛ woyɛ nsakrae a ɛfata.—Galatifo 5:15; kenkan Efesofo 4:31.\n12. Ɔkwan bɛn so na obi som betumi abɛyɛ adehunu wɔ Onyankopɔn ani so?\n12 Ma ɛntena w’adwenem sɛ sɛnea wode wo tɛkrɛma di dwuma wɔ w’aware mu no betumi aka wo ne Yehowa ntam abusuabɔ. Bible ka sɛ: “Sɛ obi bu ne ho sɛ ɔyɛ onyamesomfo nanso ɔnto ne tɛkrɛma nnareka, na mmom ɔkɔ so daadaa ne koma a, onipa a ɔte saa no som yɛ ɔkwa.” (Yakobo 1:26) W’anom asɛm ka wo som. Ebinom ka sɛ, sɛ obi som Onyankopɔn a, nea ebesi wɔ fie biara mfa ho. Nanso Bible mfoa asɛm yi so. Hwɛ na woannaadaa wo ho, efisɛ asɛm yi yɛ aniberesɛm. (Kenkan 1 Petro 3:7.) Ebia wobɔ mmɔden wɔ nneɛma bi mu na woyɛ nsi wɔ wo som mu, nanso sɛ wohyɛ da keka nsɛm bi de pira wo hokafo a, na woregu aware no ho fĩ, na Onyankopɔn bebu wo som sɛ adehunu bi.\n13. Ɔkwan bɛn so na ɔwarefo betumi ama ne hokafo adi yaw wɔ ne komam?\n13 Ɛsɛ sɛ awarefo hwɛ yiye na wɔamma wɔn ahokafo anni yaw wɔ nneɛma foforo mu. Susuw nhwɛso mmienu yi ho hwɛ: Ɔwofo bi a onni kunu taa ne Kristoni barima warefo bi kasa bere tenten wɔ telefon so de gye afotu; Kristoni barima bi a ɔnwaree ne onuawa warefo bi taa bom kɔ asɛnka nnawɔtwe biara. Ebia na awarefo a yɛaka wɔn ho asɛm yi kura adwempa; nanso ɔkwan bɛn so na wɔn mu biara nneyɛe bɛka ne hokafo? Ɔbea bi a ɔte tebea a ɛte saa ho kae sɛ: “Sɛ mihu sɛ me kunu nya bere pii ma ɔbea foforo wɔ asafo no mu a, ɛhaw me. Ɛma mete nka sɛ mensɛ hwee wɔ n’ani so.”\n14. (a) Aware mu asɛyɛde bɛn na wɔasi so dua wɔ Genesis 2:24? (b) Asɛm bɛn na ɛsɛ sɛ yebisa yɛn ho?\n14 Sɛ ɔbea yi ne afoforo a wohyia tebea koro no ara bi wɔ aware mu no di yaw a, ntease wom. Wɔn ahokafo no bu wɔn ani gu aware ho akwankyerɛ a Onyankopɔn de ama yi so: “Ɔbarima begyaw ne papa ne ne maame hɔ na ɔde ne ho akɔfam ne yere ho.” (Genesis 2:24) Ɛwom sɛ wɔn a wɔaware no kɔ so da obu adi kyerɛ wɔn awofo de; nanso Onyankopɔn nhyehyɛe ne sɛ ɛsɛ sɛ wɔde wɔn ahokafo ahiade di kan. Afei nso, Kristofo dɔ wɔn mfɛfo gyidifo, nanso wodi kan ma wɔn ani kũ wɔn ahokafo ho. Enti sɛ Kristofo awarefo ne wɔn mfɛfo gyidifo a wɔnyɛ wɔn ahokafo, titiriw wɔn a ɛsono wɔn bɔbeasu, de bere pii bom yɛ nneɛma a, wɔde nsɛnnennen ba aware no mu. Ebetumi aba sɛ eyi ka ho bi na ɔhaw aba w’aware mu no anaa? Bisa wo ho sɛ: ‘So mede me bere ne me koma ma me hokafo sɛnea ɛsɛ?’\n15. Sɛnea Mateo 5:28 kyerɛ no, dɛn nti na ɛsɛ sɛ Kristofo awarefo kwati sɛ wɔne wɔn a wɔnyɛ wɔn ahokafo bɛbɔ akɔ akyiri?\n15 Bio nso, Kristofo awarefo a wɔne wɔn a wɔnyɛ wɔn ahokafo bɔ kɔ akyiri no nam baabi a ɛhɔ yɛ toro. Nea ɛyɛ awerɛhow no, Kristofo awarefo ne ebinom bɔ kɔ akyiri dodo ma wonya wɔn ho anigye a ɛmfata. (Mateo 5:28) Ayɔnkofa pampee a ɛte saa ma ebinom de wɔn ho hyɛ nneyɛe bi mu ma egu aware ho fĩ. Susuw nea ɔsomafo Paulo ka faa asɛm yi ho no ho hwɛ.\n“MUNNGU AWARE MPA HO FĨ”\n16. Ahyɛde bɛn na Paulo de mae wɔ aware ho?\n16 Bere a Paulo de afotu mae sɛ ‘wɔmma aware ho mmra nyam’ no ara pɛ na ɔde kɔkɔbɔ yi kaa ho sɛ: “Munngu aware mpa ho fĩ, efisɛ Onyankopɔn bebu aguamammɔfo ne awaresɛefo atɛn.” (Hebrifo 13:4) Bere a Paulo kaa “aware mpa” ho asɛm no, na ɔrekyerɛ ɔbea ne ɔbarima nna. Sɛ nkitahodi a ɛte saa kɔ so wɔ awarefo ntam a, ɛnde na “fĩ” biara nni ho; ɛho tew. Enti Kristofo tie asɛm a efi honhom mu yi: “Wo ne wo mmeranteberem yere ani nnye.”—Mmebusɛm 5:18.\n17. (a) Dɛn nti na adwene a wiase no wɔ wɔ awaresɛe ho no nsesa Kristofo adwene wɔ ho? (b) Ɔkwan bɛn so na yebetumi asuasua Hiob nhwɛso no?\n17 Obiara a obefi ne hokafo akyi ne obi foforo akɔda no nni obu mma Onyankopɔn mmara koraa. Nokwarem no, ɛnnɛ nnipa pii bu awaresɛe sɛ biribi a asɛm biara nni ho. Nanso, ɛnsɛ sɛ adwene biara a nnipa wɔ wɔ awaresɛe ho no sesa sɛnea Kristofo bu awaresɛe. Kristofo nim sɛ awiei koraa no, ‘Onyankopɔn na obebu aguamammɔfo ne awaresɛefo atɛn,’ na ɛnyɛ nnipa na wobebu atɛn. (Hebrifo 10:31; 12:29) Enti nokware Kristofo kɔ so kura Yehowa adwene mu wɔ saa asɛm yi ho. (Kenkan Romafo 12:9.) Kae sɛ tete agya Hiob kae sɛ: “Apam na me ne m’aniwa ayɛ.” (Hiob 31:1) Enti nea ɛbɛyɛ na nokware Kristofo antu anammɔn baako mpo wɔ awaresɛe kwan so no, wɔyɛ ahwɛyiye na wɔamfa akɔnnɔ aniwa anhwɛ obiara a ɔnyɛ wɔn hokafo.—Hwɛ Nkekaho “Nea Bible Ka Wɔ Awaregyae ne Ntetewmu Ho.”\n18. (a) Dɛn na ɛkyerɛ sɛ Yehowa bu awaresɛe aniberesɛm? (b) Nsɛdi bɛn na ɛwɔ awaresɛe ne abosonsom mu?\n18 Dɛn na ɛkyerɛ sɛ Yehowa bu awaresɛe aniberesɛm? Mose Mmara no boa yɛn ma yehu Yehowa adwene wɔ asɛm no ho. Ná awaresɛe ne abosonsom ka bɔne a sɛ obi yɛ a wobu no kumfɔ wɔ Israel no ho. (Leviticus 20:2, 10) So wuhu nsɛdi bi wɔ awaresɛe ne abosonsom mu? Susuw asɛm yi ho: Sɛ Israelni bi som ɔbosom a, na wabu ɔne Yehowa ntam apam no so. Saa ara nso na sɛ Israelni bi sɛe aware a, na wabu ɔne ne hokafo ntam apam no so. Ɔwaresɛefo no ne ɔbosonsonni no nyinaa anni nokware. (Exodus 19:5, 6; Deuteronomium 5:9; kenkan Malaki 2:14.) Enti na wɔn nyinaa wɔ asodi wɔ Yehowa a ɔyɛ Onyankopɔn nokwafo no anim.—Dwom 33:4.\n19. Dɛn na ɛbɛboa obi ma wanya ahoɔden a ɔde bɛpo awaresɛe, na dɛn ntia?\n19 Ɛyɛ nokware sɛ Kristofo nni Mose Mmara no ase. Nanso sɛ Kristofo kae sɛ tete Israel no na wobu awaresɛe sɛ bɔne a anibere wom a, ɛbɛhyɛ wɔn den na wɔasi wɔn bo sɛ wɔrenyɛ bɔne a ɛte saa. Adɛn ntia? Susuw mfatoho yi ho: So wobɛkɔ asɔredan bi mu akɔkotow ohoni bi anim abɔ mpae? Ebia wobɛka sɛ, ‘Merenkɔ hɔ da!’ Na sɛ obi ka sɛ kɔ hɔ na ɔmma wo sika kɛse nso ɛ? Ebia wobɛka sɛ, ‘Ɛmpare me!’ Nokwarem no, nokware Kristoni te nka sɛ ɛyɛ abusude sɛ obesusuw ho mpo sɛ obefi Yehowa akyi akɔsom ohoni. Saa ara na ɛsɛ sɛ ɛyɛ Kristofo abofono sɛ wobesusuw ho sɛ wobefi wɔn Nyankopɔn, Yehowa, ne wɔn hokafo akyi akɔsɛe aware—ɛmfa ho biribiara a ebepiapia wɔn sɛ wɔnyɛ saa bɔne no. (Dwom 51:1, 4; Kolosefo 3:5) Yɛrempɛ sɛ yɛbɛyɛ biribi a ɛbɛma Satan ani agye na ɛde ahohorabɔ aba Yehowa ne aware nhyehyɛe a ɛyɛ kronkron no so da.\nSƐNEA WOBƐMA W’AWARE ASƆ\n20. Dɛn na ɛrekɔ so wɔ aware binom mu? Ma mfatoho.\n20 Nneyɛe a egu aware ho fĩ a wobɛkwati akyi no, dɛn na wobɛyɛ de akyerɛ obu kɛse ama wo hokafo? Nea ɛbɛboa wo ma woatumi abua asɛm no, fa aware toto ɔdan a wɔasi ho. Afei fa nsɛm a ɛyɛ dɛ, nneyɛe pa, ne nneɛma foforo a awarefo yɛ de kyerɛ nidi ma wɔn ho wɔn ho no toto nneɛma a wɔde siesie fie hɔ ma ɛhɔ yɛ fɛ no ho. Sɛ mododɔ mo ho a, mo aware no bɛyɛ sɛ fie bi a wɔde nneɛma asiesie mu ma ɛhɔ ayɛ fɛ na ayɛ ahomeka. Sɛ wo dɔ ano dwo a, nkakrankakra, nneɛma a wode asiesie w’aware ma ayɛ fɛ no befi ase ayera, na aware no bɛyɛ te sɛ fie bi a afɛfɛde biara nni hɔ. Esiane sɛ wopɛ sɛ wudi Onyankopɔn ahyɛde a ese “momma aware ho mmra nyam” no so nti, ɛbɛka wo ma woayɛ tebea no ho biribi. Sɛnea yenim no, biribi a ɛsom bo anaa ɛho wɔ nyam no fata sɛ yesiesie anaa yɛyɛ no yiye. Wobɛyɛ dɛn atumi ayɛ saa? Onyankopɔn Asɛm ka sɛ: “Nyansa na wɔde kyekye ofie, na nhumu na ɛma egyina. Nimdeɛ so na wɔnam de aboɔdenne ne afɛfɛde a ɛsom bo nyinaa bi hyɛ mpia mã.” (Mmebusɛm 24:3, 4) Hwɛ sɛnea yebetumi de asɛm yi atoto aware ho.\n21. Dɛn na yebetumi de nkakrankakra ayɛ ama yɛn aware asɔ? (Hwɛ adaka “ Mɛyɛ Dɛn Ama M’aware Asɔ?”)\n21 Sɛ anigye bɛba fie bi mu a, nneɛma a ɛsom bo a ɛsɛ sɛ ɛhyɛ hɔ mã no bi ne nokware dɔ, Onyankopɔn suro, ne gyidi a emu yɛ den. (Mmebusɛm 15:16, 17; 1 Petro 1:7) Ɛma aware sɔ. Nanso so wohyɛɛ ɔkwan a wɔde nneɛma a ɛsom bo ahyɛ adan a wɔaka ho asɛm wɔ abebusɛm no mu no nsow? ‘Denam nimdeɛ so.’ Yiw, sɛ wɔde Bible mu nimdeɛ di dwuma a, ɛsakra wɔn nsusuwii, na ɛka wɔn ma wɔkanyan ɔdɔ a wɔwɔ ma wɔn ho no. (Romafo 12:2; Filipifo 1:9) Enti bere biara a wo ne wo hokafo bɛtena ase de odwo asusuw Bible asɛm bi te sɛ daa asɛm, anaa Bible mu asɛm bi a ɛwɔ Ɔwɛn-Aban anaa Nyan! mu a ɛfa aware ho ho no, ɛbɛyɛ te sɛ nea worehwɛ afɛfɛde bi a wubetumi de asiesie wo fie ma ayɛ fɛ. Sɛ ɔdɔ a wowɔ ma Yehowa ka wo ma wode afotusɛm a yɛasusuw ho yi di dwuma wɔ w’aware mu a, na ɛte sɛ nea wode afɛfɛde reba wo mpia mu. Sɛ woyɛ saa a, ɔdɔ ne anigye a kan no na ɛwɔ w’aware mu no bɛsan aba.\n22. Sɛ yɛbɔ mmɔden sɛ yɛbɛyɛ yɛn fam deɛ sɛnea ɛbɛma yɛn aware asɔ a, abotɔyam bɛn na yebenya?\n22 Nokwarem no, ebegye bere ne mmɔdenbɔ ansa na woatumi asan de afɛfɛde yi ahyehyɛ baabi a ebiara hyɛ. Ne nyinaa mu no, sɛ wobɔ mmɔden yɛ wo fam deɛ a, wubenya anigye kɛse, efisɛ wunim sɛ woredi Bible ahyɛde yi so: “Munni kan mfa nidi mma mo ho mo ho.” (Romafo 12:10; Dwom 147:11) Nea ɛsen ne nyinaa no, mmɔden a wufi komam nyinaa bɔ sɛ wubedi w’aware ni no bɛma woatena Onyankopɔn dɔ mu.\n^ nky. 6 Nsɛm a Paulo kae ansa na ɔreka aware ho asɛm ne nea ɔkae wɔ ɛno akyi no kyerɛ sɛ na ɔde afotu rema akyerɛ nea ɛsɛ sɛ wɔyɛ.—Hebrifo 13:1-5.\nMƐYƐ DƐN AMA M’AWARE ASƆ?\nNnyinasosɛm: “Sɛ́ ankorankoro no, mo mu biara nnɔ ne yere sɛ ne ho; na ɔyere de, onnya obu kɛse mma ne kunu.”—Efesofo 5:33.\nSu pa bɛn na me hokafo wɔ, na mɛyɛ dɛn ama wahu sɛ m’ani sɔ?—Mmebusɛm 14:1; 31:29; 1 Petro 3:1, 6; 4:8.\nSo mebɔ mmɔden sɛ mɛte me hokafo nsusuwii ne ne nkate ase de akyerɛ nidi ama no anaa?—Filipifo 2:4.\nSo mayɛ krado sɛ mebu m’ani agu me hokafo sintɔ so anaa?—Mateo 6:14, 15.\nNna ahe ni a mekaa biribi de kyerɛe sɛ medɔ me hokafo no?—Solomon Dwom 2:9-14.\nOnyankopɔn som mu botae bɛn na yɛrepere adu ho?—Mateo 6:33, 34; 1 Korintofo 9:24-27.\nDɛn na metumi ayɛ de ahyɛ me hokafo nkuran ma ɔne me abom akenkan Bible no asusuw daa asɛm no ho?


Yeremia Annyae Yehowa Ho Asɛm Ka | Momfa Nkyerɛkyerɛ Mo Mma\nDɛn nti na nkurɔfo no bo afuw Yeremia?\nYehowa gyee Yeremia\nSɛ yɛka Yehowa ho asɛm kyerɛ nkurɔfo a, ɛtɔ mmere bi a wodi yɛn ho fɛw anaa wɔn bo fuw yɛn. Anhwɛ a eyi bɛma yɛayɛ yɛn adwene sɛ yebegyae Onyankopɔn ho asɛm ka. So woate nka saa pɛn?— Bible ka aberante bi a na ɔdɔ Yehowa ho asɛm kyerɛ yɛn. Anka ɔreyɛ agyae Yehowa ho asɛm ka. Ne din de Yeremia. Ma yensua ne ho nsɛm pii.\nBere a na Yeremia yɛ aberante no, Yehowa ka kyerɛɛ no sɛ ɔnka nkyerɛ ne nkurɔfo no sɛ wonnyae nneɛma bɔne yɛ. Ná saa adwuma yi yɛ den paa ma Yeremia, na ehu kaa no. Yeremia ka kyerɛɛ Yehowa sɛ: ‘Minnim nea mɛka. Meyɛ abofra.’ Nanso, Yehowa ka kyerɛɛ no sɛ: ‘Nsuro, mɛboa wo.’\nEnti Yeremia fii ase ka kyerɛɛ nkurɔfo no sɛ, sɛ wɔannyae bɔne a wɔreyɛ no a, wɔbɛtwe wɔn aso. Sɛ wohwɛ a, nkurɔfo no tiee asɛm a Yeremia kae no?— Dabi, wɔantie. Wodii ne ho fɛw anaa wɔn bo fuw no paa. Ná ebinom mpo pɛ sɛ wokum no! Sɛ wohwɛ a, Yeremia tee nka dɛn?— Ehu kaa no, na ɔkae sɛ: ‘Merenka Yehowa ho asɛm bio.’ So ogyaee Yehowa ho asɛm ka ampa?— Dabi, wannyae. Ná ɔdɔ Yehowa paa ma enti na ɔrentumi nnyae Yehowa ho asɛm ka. Na esiane sɛ Yeremia annyae Yehowa ho asɛm ka nti, Yehowa bɔɔ no ho ban.\nSɛ nhwɛso no, bere bi, nnipa bɔne bi tow Yeremia too amoa tenteenten bi a atɛkyɛ wom mu. Wannya aduan anni, na saa ara nso na wannya nsu annom. Ná saa nkurɔfo no pɛ sɛ Yeremia wu wɔ saa amoa no mu. Nanso, Yehowa boaa no, enti wanwu!\nDɛn na wubetumi asua afi Yeremia ho asɛm no mu?— Ɛwom sɛ ɛtɔ mmere bi a na ehu ka Yeremia de, nanso wannyae Yehowa ho asɛm ka. Sɛ woka Yehowa ho asɛm a, ebia nkurɔfo bedi wo ho fɛw anaa wɔn bo befuw wo. W’ani betumi awu anaa ehu aka wo mpo. Nanso, nnyae Yehowa ho asɛm ka da. Ɔbɛboa wo bere nyinaa sɛnea ɔboaa Yeremia no.\nDɛn na Yehowa kae sɛ Yeremia nyɛ?\nDɛn nti na anka Yeremia reyɛ agyae Yehowa ho asɛm ka?\nDɛn na Yehowa yɛe de boaa Yeremia?\nDɛn na woasua afi Yeremia ho asɛm no mu?